KOMMISSIONENS BESLUTNING af 13. december 1995 om godkendelse af metoder til klassificering af svinekroppe i Østrig (Kun den tyske udgave er autentisk) (96/4/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse, særlig artikel 149,

under henvisning til Rådets forordning (EØF) nr. 3220/84 af 13. november 1984 om fastsættelse af Fællesskabets handelsklasseskema for svinekroppe (1), senest ændret ved forordning (EF) nr. 3513/93 (2), særlig artikel 5, stk. 2, og

ud fra følgende betragtninger:

I artikel 2, stk. 3, i forordning (EØF) nr. 3220/84 er det fastsat, at klassificeringen af svinekroppe sker ved bestemmelse af indholdet af magert kød efter statistisk afprøvede beregningsmetoder, der er baseret på fysisk måling af én eller flere af svinekroppens anatomiske dele; kun klassificeringsmetoder med en vis maksimal tolerance for statistiske beregningsfejl kan godkendes; tolerancen er fastlagt i artikel 3 i Kommissionens forordning (EØF) nr. 2967/85 af 24. oktober 1985 om fastsættelse af gennemførelsesbestemmelser til Fællesskabets handelsklasseskema for svinekroppe (3), ændret ved forordning (EF) nr. 3127/94 (4);

Østrig har anmodet Kommissionen om at godkende anvendelsen af en enkelt metode til klassificering af svinekroppe på sit territorium og har meddelt de enkeltheder, der kræves efter artikel 3 i forordning (EØF) nr. 2967/85, inden den blev ændret ved forordning (EF) nr. 3127/94; klassificeringsmetoden bør godkendes som en overgangsforanstaltning, der kan anvendes indtil den 31. december 1997, for at lette overgangen fra den nuværende klassificeringsordning i Østrig til EU-ordningen;

ingen ændring af klassificeringsmetoden kan tillades undtagen ved en kommissionsbeslutning vedtaget i lyset af erfaringerne; godkendelsen kan derfor tilbagekaldes;

i henhold til artikel 2 i forordning (EØF) nr. 3220/84 kan medlemsstaterne bemyndiges til at fastsætte en anden udskæring end den i nævnte artikel definerede standardudskæring, når handelssædvaner eller tekniske krav gør en sådan fravigelse hensigtsmæssig;

i Østrig indebærer de tekniske krav, der er forbundet med anvendelse af klassificeringsmetoden og ddermed også handelssædvane, at flomme, nyrer og mellemgulv forbliver på svinekroppen; der bør tages hensyn hertil ved at tilpasse standardudskæringens vægt;

de i denne beslutning fastsatte foranstaltninger er i overensstemmelse med udtalelse fra Forvaltningskomitéen for Svinekød -

VEDTAGET FØLGENDE BESLUTNING:

Artikel 1

Den i bilaget beskrevne beregningsmetode »Zwei-Punkte-Meßverfahren (ZP)« godkendes som den eneste metode til klassificering af svinekroppe i Østrig i overensstemmelse med forordning (EØF) nr. 3220/84.

Artikel 2

Ændringer i beregningsmetoden (målested og formel) er ikke tilladt.

Artikel 3

Som undtagelse fra den i artikel 2 i forordning (EØF) nr. 3220/84 definerede standardudskæring kan flomme, nyrer og mellemgulv forblive vedhængende på svinekroppen før vejning og klassificering. For at kunne fastsætte priserne på svinekroppe på et sammenligneligt grundlag, formindskes den konstaterede vægt af den varme krop med 2,3 %.

Artikel 4

Denne beslutning er rettet til Republikken Østrig.

Den anvendes indtil den 31. december 1997.

Udfærdiget i Bruxelles, den 13. december 1995.

På Kommissionens vegne

Franz FISCHLER

Medlem af Kommissionen

(1) EFT nr. L 301 af 20. 11. 1984, s. 1.

(2) EFT nr. L 320 af 22. 12. 1993, s. 5.

(3) EFT nr. L 285 af 25. 10. 1985, s. 39.

(4) EFT nr. L 330 af 21. 12. 1994, s. 34.

BILAG

ZWEI-PUNKTE-MESSVERFAHREN (ZP)

1. Til klassificering af svinekroppe anvendes metoden Zwei-Punkte-Meßverfahren (ZP).

2. Indholdet af magert kød i slagtekroppen beregnes efter følgende formel:

^y = 28,7886 - 1,17338 × a + 0,01470 × a2 + 0,89053 × b - 0,00426 × b2

hvor:

^y = beregnet indhold af magert kød i svinekroppen i procent

a = det synlige spæklags tykkelse (inklusiv svær) i kroppens flækningslinje i mm på det tyndeste sted over lændemusklen (M. glutaeus medius)

b = den synlige lændemuskels tykkelse i kroppens flækningslinje i mm, som korteste afstand mellem den forreste (craniale) del af lændemusklen og den øverste (dorsale) del af rygmarvskanalen.

Formlen gælder for kroppe på mellem 60 og 130 kg.